| LA CISE 
IN FLÓR 


u in | vn e 


LIE" 


| TONI BROILI, I trucs furlans ven 


a 


Te cuviertine : 


detai dal cuadri «La tornade dai cjamps» di Luigi Nono, pitôr 
di Sacil (1873). : d 


Giorgio Faggin 


LA CISE IN FLôR 


Stiernete de poesie furlane di ir 


BIBLIOTECA CIVICA DI TAVAGNACCO 


MAL Su `` SCAFF A 487 


SS 


Edizions dal Moviment Friâl 
Udin 1972 


La poesie furlane di ír 


La storie de literature furlane a-é ancjemó di scrivi. 
Cheste literature a-é plui ricje e plui significative di ce che 
par solit si pense, e a malgrát des influences italianes e 
todescjes a-pó svantàsi di vé une personalitàt e une autono- 
mie sÔ. I poetes e i scritórs ladins dal Friül a-interprétin une 
antighe civiltàt contadine, un mont supierp des sós tradizions, 
une specie di Arcadie beade, impermeabil ai 'savaléz di fur- 
vie. La piéule antologie che o-presentin culi a-inclüt sis poe- 
tes dal mont di ir, nasùz jenfri il 1873 e il 1895, e che la 
lór produzion si loghe póc sù póc jù jenfri il 1900 e il 1920. 
A-son sis autórs che a-àn putropes someances tra di lór, ma 
ancje caratars originài e nó confondibii. 


FRUC: al-è il poete melodiós e delicàt des sensazions 
di Vierte e di Sierade, dal amôr evanesent e pir de Zoventit. 


BAUSON: realist plen di sgrimie tai siei cuadruz di 
nature, che a-fasin pensà a la piture veriste dal Votcent sero- 
din; ma al-possét ancje un umorisim melanconic che si vua- 
die cu la sô fine bravece descritive. 


ARGEO: al-è un poete unevore sensibil cun tune inspi- 
razion filosòfiche e panteìstiche; si pò clamálu il Leopardi 
furlan, cundut che Argeo al-vei fidance tal ordin irazionál 
dal mont e che si poi cun religiositàt tal grim dal misteri. 


CADEL: cjantadôr recent dal amôr sensuâl te suage di 
un paisaé morbit; realist galandin cun tun stil inrosât e un 
tic «liberty» (al-ere ancje pitór e decoradór). 


CARLET: poete suturn e introvertit di largje culture, 
ancje simboliste; intimist e decadent. 


MINUT: il revoluzionari marxist, organizadór des «Lées 
Rosses» tal Friùl Orientàl; poete che al-denuncie las miseries 
dai contedins e al-cjante la sperance dal riscat, ma simpri 
cun tune fuarce poétiche sigure. 


Cumó la poesie furlane si é dislontanade adimplen dal 
mont di chesc' vielis poetes e ju à disgludáz. Nol è di stra- 
neâsi parchel Ma il storic nol pò trascurà chestes vôs dal 
passât e alscuen dáur il puest che ur tocje te storie de 
literature ladine dal Friül, che a-à za cinc secui di vite. 


Tal sierà cheste note o-vuei pandi la mé ricognosince al 
ami prof. Gianfranco Ellero, che al-à seguit cun atenzion il 
miò lavór e al-à curade la realizazion tipogràfiche di chest 
florilegi. 

gf. 


Udin, Jugn dal 1972. 


INDRÌ FRUC 


E 


Al-nasè tal 1873 a Ludarie di Rigulát, ma al-passà la sô 
frutarie a Premariâs, dulà che so pari al-faseve il pancêr. 
Al-fo mestri a Resie, Osóf, Mueé e Udin, po diretór de 
scuele elementàr di S. Domeni a Udin; si interessà ungrum 
dai problems didatics. I siei prins viers furlans ju stampà tes 
«Pagine friulane» dal 1896 e ju ingrumà tal 1899 tal librut 
Friuli; po, tal 1906, al-dè für un secont volumut di poesies, 
Versi in vernacolo friulano. Il libri Antigais dal 1926 al-conten 
la plui part de sò produzion poètiche (la 2.e edizion, incresude, 
a-è dal 1949). Indri Fruc (Enrico Fruch) al-murì a Udin 
tal 1932. 

La poesie di Fruc si insede tal rinovament puartàt dongje 
di Pieri Bonin tal ultim cuart dal Votcent e incentrát in tun 
gnüf rigór stilistic che al-intindeve di DI cuintri a la facili- 
tàt e a la superficialitàt di Zorut. Tanche Bonin, ancje Fruc 
al-voltà in furlan poetes italians (Stecchetti, Nievo, De Amicis, 
Panzacchi: cfr. las «Pagine Friulane» dal 1897-98) e si inspirà 
a la poesie italiane dal secont e tieré Romanticisim. Il librut 
Friuli al-conten, anzit, adun cun chés furlanes, ancje un grum 
di poesies italianes di un bon nivel Indri Fruc, che al-dopre 
cun grande sapience la koiné furlane (e nó il lengaé parti- 
cular dal so borc cjargnel), al-rivà a las piches plui altes de 
poesie cu las sós composizions di Zoventüt, parvie che ali il 
cjant di amór e di nature si manifeste cun tune lampidece 
incjantative. Plui indevant la inspirazion a-lé al mancul e il 
poete al-colà in tun descritivisim anemic, però simpri di une 
buine sustignudece formál. Par cheste reson te nestre Sielte 
o-din la preference a las liriches di Zoventàt e o-ripuartin las 
primes versions e nó chés posteriórs che a-son dispés male- 
mentri modificades. 


Fruc 


Furlanis 


Se | pluv, Mariute e’ alze 
la cótule sul ciav; 

che | vegni se l'è brav, 
che `l vegni il montafin! 


La plóe e’ cole, e sbalze, 
ma jé e' va vie cuiéte 

e i tons e la saéte 

no i’ ciòlin il morbin. 
Scrivèi il miò nom iersère 
biel biel su la cinìse 

ma `l ven un buf di buére 
e '| nom e’ l” è sparit. 
Scrivèi daùr de puàrte 

il ben ch’ ’o vuei a Lise 
ma jè iersere e muàrte 

e dut e’ I’ è finit. 


Anìn. Varìn fortune, 

La primevere e’ nl, 

nu 's spiete al clàr di lune 
il vécio barciarül. 


Il barciarül e `l reme... 
adio, biel cil furlàn! 
E sbarciarìn insieme 


lontàn lontàn lontàn. 


Da «Pagine Friulane» X, 1897, p. 184. 


v. 1: montafin = finimondo; 
v. 12: e le = al è; 

v. 18: e’ nil = olezza; 

v. 19: e °l reme = al reme. 
Fruc 

Te | salet 


Te me ciàmere pizule e zidine 
mi végnin i pinsirs a mil a mil; 
ti ricuàrditu, amor, di che matine? 
l'ere tant biel e tant seren il zil! 


L'ere seren il zil, l'ere lusìnt, 
cualchi stele fra i pói é zimiave, 
e `l Nadison, cume un madràc d'arint, 
coréve vie zidin sore la grave. 


Saltuzzànd e svolànd in te ’1 salèt 
ciantave il rusignul plen di murbin, 
e "1 moveve lis fuéis un Aer cuiét, 
suspir de primavere un aérin. 


Oh, ze per dg que E pur 
mi pareve zent’; ti spetavi: 
coreve l'aghe cun lizèr sunsür, 
di che bande del tròi simpri o’ cialàvi. 


Se tu savéssis! Dutt in t^ un momént 
o’ sint un pàss, sint a ciantà sot vós: 
o’ ièvi in pis, mi volti dut contènt... 
Ah, no I’ ere il to pass nè la to vós! 


No tu vignivis mai. L'ultime stele 
€' vedeve a rivà l'albe daurmàn 
e a che matine benedete e biele 
sunàvin lis ciampànis di lontàn. 


Ma finalmentri tu mi ses rivade, 
flor de matine, iù pe '| troi planc planc 
e quand che cu le man ti ài saludade 
fuàrt in te vite mi coreve il sanc. 


O' ài strinzüt al mid sen la tò vitüte 
e la bocie mil vòltis ti ài bussàt. 
Ze dolze in chel moment la to bociüte, 
ze biell moment dopo vé tant spietàt! 


La lùs entrave in te | salét curiose 
di viòdi i néstris pàs, il nestri amor; 
ciantave il rusignul e' sb murose: 
biele è la vite, l'è tant bièl l'amor! 


Fruc 


Rivâs su l'ór de l'aghe, ti ái ciapade 
strente te’ i bràz cume l'ogét plui ciàr; 
cussì cussì iò ti varés puartade, 
senze stracàmi mai, di là del mar. 


Tu tu cialàvis l'aghe e po’ i miei véi, 
iò par dati coràgio ti bussavi; 
ti vevi in bràz, ti vevi, e o' ierin sòi: 
cussì di cà da l’aghe ti puartavi. 


Tu vévis l'àbit ùmid di rosade 
e i voglùz ancimò miez durmidîs, 
ti zuiàve pa 'l cuél la cavéade 
e l’aghe fres-ce ti bussàve i pîs. 


L’aghe e’ passade, l'aghe che à vidüt 
che "1 paradis in te °l salét, Ninine; 
e’ iè seciade l'arbe di vilüt 
là che iérin sintàs in che matine. 

E’ sin d’unviàr, dute la tiare è grise 
e un soreli malat te ’l zil e °) vài, 
e plui nol ciante il rusignul te cise; 
ma che matine la ricuardarai. 


Da «Pagine Friulane» X, 1897 p. 151. Al-mancje in Antigafs. 


Salèt = saliceto; 

v. T: un madrac d'arint = una biscia d'argento; 
v. 22: daurman = presto; 

v. 37: ôr = orlo; 

v. 46: voglàz = occhietti; 

v. 50: che | = chel; 

v. 54: e 'Ï vai = piange. 

Primevere 


Sint un tic ta'l balcon... Cui âl di sêi? 
Arturo, Carpo, Min, la me morose? 
Primevere e' ticave, cun chei sièi 

dedüts di rose: 


O' ievi, o' cuchi für... Dio, ce zornadel 

Il soreli m'incée. Viarz il balcon: 

i fruts discolz e zuéin ta-l miezz de’ strade 
di campanon. 


Dopo un siùn cussì brutt, ma cui lu crdd? 
Primevere! Iè in gale la coline, 
la montagne si viód e no si viód, 

lontan, turchine. 


Dutt torne a nassi. I veel plens di pazienze 
tièssin il nid, il iéur nuliss te’ cove 
il ventesel che'l puarte la semenze 

de' vite gnove, 


la lisiarte se giold in ta-l soreli, 

mett i bütui la vit, dutt va in amor: 

il pinsir che'l sbisie sott il cerneli, 
la cise in flor. 


Lis fantàtis fra i arbui del salett 

su l'or de’l Nadison chantin di vene. 

Ce biel sinti chei chants fin che vin drett 
il fil de schene! 


Son rdsis sui balcons; violis plantadis 

in ta-l fossal, ta l'aier odoros 

e’ son plùmis di nid, e’ son bussàdis 
di mil moros. 


Fruc 


Se une speranze mai no nu-s va drete, 
se dutt l'è ingian, scoltinle la vos pure 
che nu-s fevele il ver, la benedete 

vos de’ nature. 


E cussì vie pa-i trois la pöesie 
che mi schalde o' ubidiss, chanti a gno müd 
chest avril sospiràd, cheste ligrie 

di zoventùd. 


Da «Pagine Friulane» XI, 1898, p. 23. Al-mancje in Antigaîs. 


EIE 
mio au 


poe 


Frue 


: o'cuchi fâr = guardo fuori; 
: m'incèe = m'abbaglia; 

: un siùn = un sonno; 
: sbisie sott il cerneli = frulla sotto la fronte; 
: salett = saliceto. 

La gnott di San Zuan 


Sui monts che s'imbrunivin 
si faseve di flame íl cil seren 
e di lontan vignivin 
lègris vilotis cu l'odor del fen. 
E fugs de' aghe in rive, 
tal prat, tal bosch lusivin düurman 
e par un che '| murive 
'e nascévin tre cuatri plui lontan. 
A lamps su la planure 
'e svolavin lis cidulis dal prat, 
la gnott cujéte e scure 
confondeve la mont cul cil stelat. 
E iò che ti cirivi 
in miezz a chei splendors, a che' ligrie 
bessòl 'o mi sintivi, 
bessól in miezz a tante companie. 
J’ èri gelós, Morute, 
des stélis, di San Zuan, de gnott tant biéle 
e 'o varess dade dute 
che gnott d'inchant par une sole stele. 
Par une stele sole: 
la stele dei tiéi voi che un rai d'amor 
mi mande e mi console 
l'ore del dubi, l'ore del dolor. 
Intant, eos distudás 
i fugs atór e de montagne in cime, 
s'indurmidive in pâs 
la gnott di jügn, serene come prime. 
E tu, tremand, a scur 
par saludàmi tu mi As dat la man 
e tu mi ds ditt che 'l mur 
dutt in chest mond e che i plasés 'e van... 


Da «Pagine Friulane» XI, 1898, p. 52. 
Al-mancje in Antigais. 


v. 6: düurman = in continuazione; 

v. 10: lis cìdulis = rotelle di legno infuocate, lanciate in 
segno di festa; 

v. 25: duch distudàs = tutti spenti. 

Fruc 


In montagne 


Lis chargnélis c' o incuìntri biell land vie 
Da la mont di Liusùl a Paulàr 
Mòstrin l'anime lor tal voli clàr 
E mi disin passand: Bondi, sione! — 


Une calandre chante di ligne 
Tal folt d'une charande di noglàr, 
Passe un'armente, passe un montanar, 
Passe l'ombre dei nui pe' pradarie. 


E il bosc mi dis: Cheste ombre ti dà 
La pás bramade e l'estro ti daràn 
Il riul e i àrbui se tu sas scoltà. — 
Ma dal turchin del cil il zucc dal Boor 


E l'Antelao, che chalin di lontan, 
Clàmin l'anime me a plui alt amor. 


Da «Pagine Friulane» XVI, 1904, p. 139. Modificát in Antígais. 


v. 2: Liusùl (Liussil) = Ligosullo; 


v. T: armente — mucca. 


Fruc 17 


Sere d'Autun 


E' còlin scrosopand lis fuèis de vid 
E si sparnizzin del rujuzz su l'or, 
Un ucelutt bandonàd e avilid 
Al cir te mede un frégul di calor. 


La tiare seche del zardin flapid 
Si cuvierz di fuejàm d'ogni colòr, 
L'ültin rai di soreli al è sparid 
E riflétin lis monts l'ültin splendor. 


La baronie e' torne di passón 
Imó discolze, e al mene il fred daurmàn 
Chest ajerin c'al ven dal Nadisòn. 


E la vilote plene di ligrie 
Che l'ajerin mi puarte di lontàn, 
No sai parcé, mi fas malinconie. 


Dai Versi dal 1906, p. 16. 


aa 

. 1: E' còlin scrosopand = cadono stormendo; 
. 4: mede = pagliaio; 

. 9: la baronie = i ragazzotti; 

10: daumàn = senza indugio. 


Fruc 


ANTONI BAUSON 


Al-nasè a Triest, di genitôrs furlans, tal 1879 e al-murì a 
Vierse (Romans) tal 1952. Daspó di vé studiade piture a Triest, 
Milan e München, si dedicà a la caricature e al-fo un pre- 
seat caricaturist dal «Pasquino» di Turin e dal «Semplicissi- 
mus» di München. Las sós poesies a-àn vüt un ciert pés te 
literature furlane tór dal 1905 e a-forin amirades parvie dal 
lór verisim cussì saurit, che al-fás pensà a la contemporanie 
piture italiane «dialetàl». Antoni Bauzon o, miei, Bauson (che 
cussi si firme lui stés tai siei viers plui antics) al-é il pitór de 
vite populár ghiarde e insuride, e i siei sunez si lein vulintir 
in gracie de lór unitát compositive e dal lór umorisim unevore 
san. La produzion poétiche di Bauson si cjatile tes «Pagine 
friulane» (1900-1906), tes «Nuove "Pagine"» (1907) e tal 
«Forum Julii» di Gurizze (1910-1913). Une antologie a-fo dade 
dongje a Udin tal 1957. 


Bauson 21 


Le me fantate 


Chalait le me fantate spetolade, 

che sborfe chell pignatt plen di canele: 
seben che jè discolçe e sgardufade, 
puedie sedi plui fresche e inmò pi biele? 


Se le vedês co' salte in schepinele 
cu le cotule sott un poc jevade, 

e cun chei voi sassins, che vite snele 
cui 'sal, che no i daress une busade? 


Par che strecis pi neris dal charvon, 
par che muse di frute seneose, 
par chell petin in fur c'al par tan bon, 


par chest l'ai domandade par morose; 


forsi varai sbalgiat, tan che un minghon... 
ma insumis dutt somat... jè argomentose! 


Da «Le Nuove "Pagine"», 1907, p. 51. 


v. 1: spetolade = scollacciata; 

v. 3: sgardufade = scarmigliata; 
v. 5: in sghepinele = senza scarpe; 
v. 8: cui ’sal = cui esal; 

v. 10: seneose = vogliosa. 


Bauson 


Udin di gnott... 


Cuan-che ard verduline cualchi flame 
"tal scur di lune e co’ le gnott jè alte, 
torne par Marghàvieri e in borg Vilalte 
el timp dal cavalir e de gran dame. 


Si sint Florindo, che sott vós al clame 
Rosàure sul puiùl... in pen al salte 
Lélio par sott i volts e lu rebalte... 
e alore fur de sfodre jess le lame... 


Ma pi in jù, su le roe, sta une francese, 
oneste tan che l'áur. Dal so porton 
(che dal timp di Palladio al reste in sfese)... 


al sbrisse fur spelt, pûr Pantalon..., 
biell che "1 ridi si piard di Culumbine 
cui çócui di Arlichin... vie pe’ matine. 


Da «Le Nuove "Pagine"», 1907, p. 51. 


: in pen — invece; 
biell che = mentre 


Bauson 


Te fumate... 


Vongòlin a pleton lis fueis flapidis 
"ta l'agacc de taviele, su le cise; 
par dutt si sbasse le fumate grise 
a taponà lis plantis disfurnidis. 


Lis pàssaris piùlin grisignidis 

su lis gravis de Tór, color cinise; 

in spie le core, biell grochiand e vise 
che lis gloris d'instad e son fuidis. 


No si viód lüs, si sintin dome i cocui 
de int che cor in glesie a le prejere. 
... jò le spieti ta l'ort, "tal mieçç dai bròcui... 


Cui nus viodial amor? e sul chernéli 
cidinis lis bussadis vie pe sere... 
O fumate plui biele del sorelil... 


Da «Le Nuove "Pagine"», 1907, p. 6. 


: a pleton = a stormo; 
disfurnidis — spoglie; 

le core = la cornacchia; 
: ghernéli (cerneli) = fronte. 


LO =V sha é: 

Bauson 


A l'amie lontane 


Lis àghis frescis dal rojuz gorgòlin, 
come simpri, pal muscli dai repars 
e pàrtin vie di lunch lis fueis, che còlin 
jü dai pôi, des agazis, dai rosars. 


Lis fantazzutis legris che consòlin 
ciàntin la «linlalèle» sui scialars; 
i fruz tal'arbe alte si marcòlin; 
al zil al è seren, i monz son clars. 


Ance là che tu stevis, nie forest: 

`l è °l noglar, son li sentis carulosis, 

le ciarande des moris, dut el rest... 

Ma, insomp al ort, dulà che l'aghe gire, 
là che 'o metevi al fresch par te lis rosis, 
cumò sot sere... "o met al fresch le bire. 


Versa, 1912 


Da «Forum Julii» III, 1912-13, p. 164. 


v. 2: repars — argini; 

v. 8: pàrtin = puàrtin; 

v. 6: scialars (scjaldrs) = letti del carro; 
v. 7: si marcòlin = fanno capriole; 

v. 10: sentis carulosis = sedili tarlati. 


26 Bauson 


A montane finide 


Corin i nùi e l'aiar refreschiàd 

al sofle dolç. Le blàve stravacàde 
si dréce a póc a pdc; cu le bugàde 
si disgòte "| moràr e "1 pôl bagnàd. 


AI jèss de stàle el contadin biàd, 
a parà vie di ling l’àghe fermàde 
e "1 razzàt e le ócie svolmenàde 
xuacàrin pal curtil dutt travanád. 


Al torne el cil turchin, torne | soréli 
a contrastà cul scür, lâd in marine; 
lüsin i téz de vile come un spiéli. 


A nis rid el ricòlt, e a la fontane 
tirànd el cariolòn, le contadine, 
in müse légre e cu le giàmbe sane. 


Monaco, 1901 


Da «Pagine Friulane» XIII, 1900, p. 197. 


Montane — burrasca; 


v. 2: stravacade — riversa; 

v. 8: bugade — folata di vento; 

v. 4: biâd = contento; 

v. 7: svolmenàde (sfolmenade) = spaventata; 
v. 8: xuacarin (svuacarin) = sguazzano. 
Bauson 


ARGEO 


«Argeo» e «Settimio Agreste di Vilebuine» a-son i doi 
pseudonims dopráz di Cels Cescut, terenár abenát e poete di 
Flaiban (1877-1966). Las sós liriches, scrites prevalentmentri 
tra il 1905 e il 1912, si lein in cuatri libruz dedicáz ognidun 
a une sason dal an: Prímevere (1911); Ròses di Pradarie 
(1921); Inzalidis d'Autun lis fueis a còlin (1926); Név e fanta- 
siis, realtdt e poesiis (1929). A malgrát dal vif preseament di 
Pasolini, che al-includè Argeo te sô Antologia della poesia 
dialettale (1952), Cels Cescut al-é ancjemó pai furlans un poete 
discognosüt. Di bon che la Societàt Filológiche Furlane a-publi- 
carà in curt une largje Sielte des sós poesies, curade di 
Giorgio Faggin. 

Pasolini le à imbrucjade co al-à stimát Argeo tanche un 
dai plui geniái poetes dal Friül, notant la sô indipendence e 
la sô fuarce poétiche bielavuàl inmediade e emotive. Argeo 
alfo un poete campagnül cun tune inspirazion panteistiche, 
cruciât pai problemes de esistence, ma plen di fidance tal 
Jessi Suprem che al-à sestàt il mont e che lu reč di simpri 
cu las sós lez misterioses. L'omp, la stele, il gri, a-son duc' 
tanche presonirs di cheste fuarce scure ma bontadose, si cjatin 
come pierdüz tal grim dal grant univiers. Al-ven di pensá 
a la filosofie di Schopenhauer, ma Argeo nol proteste cuintri 
dal creat, al-à intorsi nome straneament, ingós, abandon 
malubiat. 

Pe s6 finece tal descrivi la nature, Argeo al-revoche Corut 
e i Corutians, ma la sé temàtiche mistiche a-loghe la sò òpare 
ben parsore di chê di «Siór Pieri» e a-fàs di lui un poete 
di une grande profonditát spirituál, ancjemó masse póc capide 
e preseade. 


Argeo 31 


Argeo 


Inzalidis, d'autun 
lis fueis a colin... 


T'un cil seren, ta l'arie ben cuiete, 
da l'arbul autunal ch'al sta li in spiete, 
inzalide, a la fin, e come strache 
ogni tant une fuee a un tratt si stache; 
e a cole bandonade e cence voe: 
là che il destin lu vâl, ali si poe: 


Cussi une a la volte come fueis 
còlin lis ilusions e lis ideis. 


Pur alch al torne für da ogni idee 
come da l'arbul torne für la fuee; 
e in tiere colant iù lis sos semenzis, 
al torne a nasci un flor des sos essenzis, 
e a ven a ricuvierzisi la tiere 
de eterne primevere... 


Rivant tune alte valade 


in Chiargne 


Daür des montagnis 
a stà une valade 
ch'a par bandonade 
lassà fur dal mont. 


Ce plan verdulin, 
ce vivi cuiett; 
in somp al laghett 
a bevin nemai. 


Cui passe la vite 
chi a "ombre de sere? 
cui viv te casere 
che fume là su? 


Un molz, un tarmene, 
chel sclape, chel brighe, 
la vós di un ch'al zighe 
rimbombe bessole. 


Lis vaghis passonin 
cuietis là vie, 
ma lor no san nie 
de vite che a fan. 


Puarte aghe une frute 
dal suèi lenci là, 
parcé tant sfadià 
se niun no i dîs nie? 


Un tind a sclapà, 


Parcè tant smenasi 
fant simpri cussì 
stand lì dutt il dì 
intor dai nemai? 


S'a vivin, s'a gioldin, 
s'a strussin, no san; 
s'a muerin nie han; 
cui i insegne chest mai? 


La jint a si gambie: 
a muerin, a nascin... 
lis vachis si pascin... 
cui mai al vul chest? 


Cui giold ué cuh, 
cui pense, cui cree, 
e a chest a l’oblee: 
strussià par muri? 


Avost 1910 


ché a dopre il rischiell, v. 20: suei = si 1 


tagno; 
un sbatt del çhiapiell v. 25: del chiapiell = crema di latte; 
e al mene la pigne. v. 26: pigne = zangola. 


Argeo Argeo 


In te stale 


Mi visi di ches gnots de l'invernade 
passadis ta la stale in tal çhialdutt 
insieme a la fameje chi tirade, 
cun Tite, Lino, Sandri e Mariutt. 


A lüs dal ueli chiett l'ombre de roçhie 
cu "l fus, in tal cidin, Des ch'al pirlave, 
"ne vachie ogni qual tratt rumiant sfladave, 
e nó, contents, zuià di trie e di ochie. 


E quand che si iessive in te criure, 
chialavin chel misteri de gnott scure, 
ches stelis ch'a fodravin dutt il mond 
tel spazio incomprensibil, cence fond. 


Te Clochie di S. Zuan, ce ch'a lusivin! 
lis stelis dai Tre Rés a comparivin: 
ievavin maestosis tal cidin 
visant che il Sant Nadal l'ere vizin... 


.. "Ne sere a l'improvise, in ta la gnott 
si sveavin lis chiampanis dutt t'un bott... 

O secui che i zirais te imensitat, 
ricuards che van murind tal timp passat! 

Ogni an spietavi Sirio e lu fissavi 
e te l’imèns lontan "o i chiacaravi, 


e Sirio come il cur dal Mond ch'al batt 
mi trimulave a fuart a ogni qual tratt. 


Cumó no mi rispuind, l'hai smentead, 
no l'é plui chel, mi par, dal timp passad. 


20-2-1910 


v. 13:Clochie di S. Zuan = le Pleiadi 


v. 14: lis stelis dai Tre 

la costellazione di Orione. 


Argeo 


Argeo 


A Gespui 


. e a jere Sagre e l'organo al sunave, 
Chiantavin zà i cantors in cantorie, 
'Te antighe glesie la jint prest s'ingrumave: 
Jù al bosch l'ere di ucei "re sinfonie. 


Gian gian i vechios clereads ientravin, 
I zovenotz brauros, cui flors su' orele 
Spietavin lis fantatis ch'a passavin 
Vistudis a colors de viest plui biele. 


A planch, mutt, mutt, al leve jà il soreli, 
De int jere sintade in tel Segrat, 
Il flum ja in fonz linceave come un spieli, 
E il predi a ur predichiave sul pechiat. 


E al jere anghie un dindi ch'al beccave 
A planch a planch sul teren bandonad, 
E fra li urtiis cirive e al ricerchiave... 
Come se li al ghiatass ne’ antighitad... 


Il soreli fedel al saludave 
Imò une volte chel mur da tan n, 
Ma `l paesan, puarett, a no "l ve: 
Chest dì al passà smentead cence niun lagn. 


E sott i pis crescevin lis urtiis 
Fra i uess dei nonos che han tant lavorat, 
I quai za strachs che forin des fadiis, 
Si stufin chì di vê tant riposat. 


Sturnids fra '| sium stevin sintint lis storiis 
Che ur conte in uè chel lor veçhio plevan, 


Dur l'è il lavor, strachis son lis memoriis, 
Smenteads di lor, altre int sarà doman, 


Avost 1909 

Plóe d'Unvier 


La plòe continue a batt 
come sott un destin: 
si sint come la fin 
d'ogni sperance: 


Il cil l'è tetro e scur, 
l'umid dutt al travane, 
a sbatt la tramontane 
e il vint al ciule: 


E il timp mai a no'l passe, 
la ploe simpri a sussure, 
à ven come paure 
de eternitàd: 


La plòe filand a cole 
sul mond ch'al va a scuri, 
cui sa ce in avigni 
sarà di nó. 


Argeo 


Argeo 


Moment Autunal 


Il soreli adasi, adasi, al tramontave 
tenzint in áur lis fueis zalis de blave: 


la Ge bondant fornive ogni spalere; 
fra es fueis "e tralusive biele e nere: 


sintivi a chiantá in tor come in lament 
une vilote dute sentiment: 


Tal cur mi sovignive pur a mi 
il timp biel d'une volte, ch'al fui. 


Sierade 


Ce ch'a còlin lis fueis a ogni bugade, 
ce ch'a còrin chei nui sul cil plombin, 
ce tant prest che passà pur cheste anade, 
quante nêv jé belzà sul mont Çhianin. 


La campagne daurman ven bandonade, 
za racuett l'è il soross e il cinquantin, 
qualchi çhiarr d’antiùl al va pe’ strade 
ch’a è l’ultime risorse al contadin. 


VITÓR CADÈL 


Su la sere che prest a va scurint 
al sivile adasiutt un àiar crüd; 
ritirade tes chiasis jè la int: 
si capiss che l'Unvier a l'è vignüd. 


: soross = saggina; 
cinquantin = cinquantino (varietà precocissima di mais); 
: antitil (altiâl) = guaìme (erba cresciuta dopo il primo 
taglio di fieno). 


| 
Argeo ! J Td 


Pal so cjalt estri amorôs e naturalistic, Vitôr Cadèl al-è 
cualchi pôc il Salvatore di Giacomo de poesie furlane e al- 
ten un puest dut speciâl te nestre literature. Nasùt a Fane 
tal 1884, Cadél al-studià tes Academies di Bieles Arz di Vi- 
gnesie e di Florence, e al-deventà professór di dissen tes 
Scueles Técniches. Al-lavorà a Rome in grandes impreses de- 
coratives e si imponé come pitór di pés, sul agár de tra- 
dizion votcentesche (un grum di siei lavórs a-son tal Museu 
di Udin: Intant de prime vuere mondial al-fo aviatór, e al- 
muri tal cil de Macedonie tal 1917. 

La produzion poétiche di Cadél, scrite scuasi dute te 
varietàt di Fane (cualchi liriche a-è componude paratri te 
«koinè» udinés) a-è di pocje cuantitàt ma a-conten perles 
sflandoroses di poesie. Il Poete le dé dongje tal volumut 
«Fueiz di ’leria», saltát für a Udin tal 1908. Poesies poste- 
riórs a-forin publicades tal cotidian udinés «La Patria del 
Friuli »e te reviste gurizzane «Forum Julii». Une gncve edi- 
zion des poesies di Cadél a-fo stampade de Società Filolc- 
gica Friulana tal 1929 e une tierce edizion par cure dal Co- 
mun di Fane tal 1968 (cun scriz di D. Penzi): ma in dutes 
dôs a-mancjin, magaricussinò, cinc poesies di chés jesudes 
su «La Patria del Friuli» (cfr. la «Riv. della S.F.F.» III, 1922, 
p. 76), une des cuáls a-è Pds che culi o-tornin a stampà. 

Cadél al-cjante cun dute la fuarce e l’entusiasim Zove- 
nil la bielece dal amór, ma ancje i siei malapajamenz; al- 
cjante stiletades di disperazion e la brame di nichiliment 
tal grim de mari nature; al-cjante ancjemó, cun sauride sen- 
sibilitàt pituràl, aspiez e momenz de nature, tanche l'albe 
(in Matinada) e la müsiche de ploe (in 'A plouf) La poesie 
di Cadél a-é unevore melódiche e a-é sclipignade di pre- 
ciosetáz di caratar «liberty», che a-pandin il gust dal pitór 
e dal decoradór. 


Cadel 43 


La balconela 


'Ntal gno paeis 'a é 'na balconela 
cu' 'na ghirlanda atór di gelsumin 
di fueiz di léria e flours di campanela 
e dentri al bat, c'al sclopa, un curisin. 


E dentri un vôli al lüs comi 'na stela 
tra il vâs di menta e chel dal amurin, 
e dentri ’a sta ché bambinuta biela 
c'a mi à robát la pás dal gno distin. 


`Ï vuei preódi dóngia ’na s'cialuta, 
'i vuei vigni di not fin su ché piéra 
par meti sul gno cour la to manuta, 


par diti chi par té jo ’i soi vignüt, 


soul par bussáti i vói di mora néra 
e la buciuta c'a somea vilüt. 


Da Fueiz di léria, ed. 1929, p. 3. 


v. 8: léria — edera; 
v. 6: amurin — reseda, amorino; 
v. 9: preódi dóngía — procurarmi. 


Cadel 


"A plouf Pas 


"A plouf e i nuvolónz parzóra il ciàf A iS ai =m UR clár; 
" i cuieta e cidinuta a ven la sera 
e d e —Ó e a slargia un drapp di violiz fin sul mâr; 


— da ogni chiampanili una prejera 


a pâr ca si difondi ator e a pàr 
ca disi «pás» ai omins su la chiera. 


c'a vebin da scontà un'eterna pena. 


I flours là pai zardinz, jà par chei práz — ma jò no ài pds, no ai pis! — comi l'aciar 
'a nicin chel ciavüt a pena a pena, i' sint una tanaia ca mi sera 
e i lusignónz chi sora 'a son restàz il cour... e 'nta s nott ca vest là in fondt 
'a trimin comi i È i' vuardi cu-i voi fiss e spal 
Torii Lei S laià, lontan lontan, dilà dal mondt. 

"A plouf, e tra i ramàz, dòngia li stradiz — Ce spètio?! = Jò no sai, no lu sai di 
la ploja 'a cola fizza e zita zita, ma i' sint chi chiataréz, forsi, la ns 
cun chel sunsür, c'a fasin li bussadiz m vuoi INCA Du 1224 il 


su 'na buciuta frès'cia e mulisita. e i provi in chist moment un desideri, 
Jo'i scolti e 'i provi robiz mai provadiz, ca-l mi tormenta, ca-l mi chiapa dutt, 
e "i sint nasci "ntal cour "na nova vita. da iessi... muart, sepolt t'al simiteri, 
t'al simiteri dal gno paisutt; 
da riposà par simpri in chel misteri 
fin che la chiera e-l timp a mi àn distrutt, 
da no visami pi di cui chi eri 
e di sta pora vita, biel e brutt. 
Ator ator la büsa da ogni banda 
la '"leria a nassaréss comi da un grum 
e a mi faréz sul chiaf una ghirlanda; 
e jò, cuiett, laid "ta chell sprofondt 
i’ podaréz cuntinuà chell sium 
chi ài interott co soi vignüt al mondt. 


Chivasso, 12 novembre 1913. 


Da «La Patria del Friuli», 30 di Novembar dal 1918. 


Da Fueiz di léria, ed. 1929, p. 54. v. T: aciar — acciaio. 

Matinada 


Planc a planc 'a crica l'alba 
su li cimiz da li monz, 
e la luna blància blància 
'a si plata lajà in fonz. 


Li stilutiz cidinutiz 

"a son dutiz distudadiz, 
e la vous d'una ciampana 
"a si spant par li valadiz. 


"Ntal paeis la gent 'a polsa 
"nta la pis da la matina. 
Pai fossai dòngia la strada 
laga spórcia 'a cor cidina. 


Ogni tant devour li ciasiz 
qualchi gial, c'al lupa il di, 
al si sgorla cuatri cimis 

e po al fai chichirichi. 


Un'ariuta frés'cia frés'cia, 
un'ariuta imbalsamada 
"a ven sù da la taviela 
e 'a mi sborfa di rosada, 


d'un prufüm c'al sa di viola, 
di mintuzza e di pantàn, 
d'un odour di ciera mola, 

di basili e di ledàn. 


Chista pás, chista puisia 
'a mi jempla dut il cour 
d'un content, d'una ligria 
c'a m'ingropa il glotidour. 


Cadel 


Dut un trat al uica un clostri 


jù pal bore dal Visinal: 
e una vécia sbarlufida 
"a disvueida l'urinál. 


Una giovina in carpeta 
'a ven four sun t'un pajoul 
ciantuciànt ‘na canzoneta 
cu 'na vous da rusignoul. 


Da devour da li montagniz 

il soréli biel jevat, 

'a la bussa su la bócia 
própriu in chel c'a tira il flat. 


Da Fueiz di léria, ed. 1929, pp. 63-64. 


v. 14: al lupa = adocchia; 
v. 15: cimis (pudieses) = cimici; 
v. 33: carpeta = sottoveste. 


Cadel 

Il troi 


Vizzn da la to ciaza al é un biel troi 
platàt da un bar di cassiiz là devour, 
e sot ché biela ombrena noaltris doi 
"1 gevin di scondòn a fâ l'amour. 


S'impénzitu ninuta?.. ul, bel sôi 
"i si tegnevin strenz dóngia dal cour, 
la bócia su la bócia, e i vôi ’ntai vôi, 
sot da li càssiiz blanciz, dut un flour. 


E quant chi che to mári dal toglát 
’a ti clamava sù — tu `i rispondeviz, 
ma prima di lassámi inmò un bussát, 


e un altri, e un altri inmó tu 'i tu mi deviz, 
céncia vé poura mai da fâ peciàt; 
e po.. curint pal troi tu si la deviz. 


Da Fueiz di léria, ed. 1929, p. 7. 


v. 


5: uz H. 


v. 11: bussât = bacio; 
v. 14: tu si la deviz = te la davi (a gambe). 


50 


Cadèl 


Dal scur al lustri 


A Guido Maddalena. 


O Guido, in certiz noz c'a nol è stelis 
e chi pal ceil cidina e sola ’a vea 
"na riéstula di luna c'a somea 
‘na piciula barciuta cència velis, 


jo 'i vegli trist, cul cour plen di sconfuart, 
e "i mi domandi: Parcé mai scombati? 
cui sino nó? parcè vivino... infati... 
E 'i sint un desideri grant di muart. 


Ma la matina quant ch'i vierc' i vôi 
e la stanzuta ’a é plena di lusour, 
jo ’i peti dut un salt four dai lenzoi, 


e a la fignestra, nît, sot il soréli, 
"i binidis la vita, il mont, l'amour 


e "i cianti cui rundinz c'a van pal céli. 


Roma, 14 luglio 1910 


Da Fueiz di léria, ed. 1929, p. 72. 


v. 14: rundìnz (rondìns) = balestrucci. 

ERCUL CARLET 


| 


Disramacáz e cualificàz a-forin ju interés culturài dal 
udinés Ercul Carlet (1877-1946), dotór in Siences económi- 
ches, resonir-dean dal Comun di Udin, abilitàt al insegna- 
ment dal francés e madór ferbint de lenghe e de literature 
furlane. De Societát Filologiche Furlane, fondade tal 1919, 
Carlet al-fo vicepresident e secretari, e tal jenfri di cheste 
associazion al-distrigà une infadiabil ativitàt di organizadór. 
Adun cun Zuan Batiste Cuargnàl al-metè dongje la secon- 
de edizion dal Vocabulari furlan dai Pirgnes, une òpare mo- 
numentàl che a-vignì für tal 1935. Carlet si signalà ancjemò 
tanche dramature (Mariute, Il zoc, L'amór vieri), ma soredut 
in cualitàt di poete, puartant la poesie furlane a un remar- 
chevul refinament, che paratri tal so timp nol vè continuadórs. 
Las liriches di Carlet a-son unevore meditades, intimìstiches 
e psicològiches, ma cence pierdi mai il contat cu la realtàt 
e cu las miôr tradizions furlanes. La perfezion formàl no è 
mai diszontade di un sinti popular, che cualchi volte al-à 
un savór di maniere. Carlet al-tacà a publicà las sôs pge- 
sies furlanes originals nome tal 1911. Il so capolavér, L’ave, 
al-vigni für su «La Patria del Friuli»» dal 9 di Fevrâr dal 
1913. La produzion poètiche di Carlet no è bondant: si cjate 
scuasi dute tal librut «Poesie friulane», dät für a Udin tal 
1920, dal cuál la Societàt Filológiche Furlane a-stampà, tal 
1947, une seconde edizion pòstume, incresude di  pocjes 
poesìes gnoves. 

Di grinte 


Vorès balâ la stàjare 

cun t'une pueme in dàlminis, 
ucànt a son di armòniche 

di tintine e liròn; 

bati il tac a ogni pirule, 
fra il svoletâ des còtulis, 

fra il talponâ des zòculis 

sul ciast a pitintòn. 


Ce vorèssio mai fâ, 
dome di cujetâ = la mé passion! 


Po, cu' la pueme in gringule, 
ionde, grassute e cràcule, 
dâi dentri a timp di müsiche 
a un bocàl di nostràn; 
e, co zire la cògume, 
jessi tal fresc c'al stüzzighe, 
sot lis stelis che slüsignin, 
tigninsi par la man... 
Ce faréssic jo mai, 
dome di no pensái — no pensái gran! 
Invezzi, fur 'e spissulin 
lis gornis e s’ingrintulin 
lis fueis; e jo mi spàsimi 
e mi rosei di bant... 
Meteit sù, done Jàcume, 
una grampe di strissulis 
sul fuc, che si disvéissi! 
Pojait cà il dopli. Intànt 


legris fin che sin vis! 
Tachìn insieme, amîs — tachìn un ciant! 


Da Poesie friulane, ed. 1947, pp. 113-114. 


v. 4: tìntine = scacciapensieri, liròn = contrabbasso; 
v. 8: a pitintòn = precipitosamente; 
v. 15: co zire la cógume = quando gira la testa. 


Carlet 

A Nene 


Une lidris vidrizze, che pareve 

za muarte dopo in cà dentri il miò cur, 
no s'insumije, al clip de primevere, 

di tornâ a immurbidisi e di dâ fur? 


Intànt che pai rivai jé une ligrie 

di rosis e di vert, fra i miei pinsirs 
une gramate di malincunie 

"e crès a s'ciafojòn, di ché lidris: 


malincunie de vite sfadïade 

e di chest gioldi e di chest spasemá, 
di chest filà, zornade par zornade, 
daür di un ben che mai nol vignarà. 


Malincunie di dut. Pur, se m'intivi 

dome a lampà pe strade, in miez de int, 
un vistidüt scrizzàt, se apene "o rivi 

a incrosà doi voglòns, biel in curint... 


crostuP.. a colp mi somee c'o torni a nassi, 
che il mont, a colp, al mudi di colór: 

al slûs il marciepit Îà che tu passis, 

la contrade si jemple di sflandòr; 


la fumate, sgiarpide dal soreli, 

'e sfante vie lizere tal serèn... 

l'ànime mé jé clare tan’ che un spieli: 
jo no brami mior vite ne altri ben. 


Son chei voi che àn quistàt la paronanze 
sore di me, son lor che mi àn striát; 
di lor ài come vude une fidanze 

che mai di bòcie to no tu mi às dat. 


Ma, se la bócie 'e tis, forsi in ché volte, 
dóngie un dal altri, si fevele sclet 

di ce c'al prem: ognùn tremànt al scolte, 
ognùn, tremànt, al conte il so segrét... 


Cussì la sere, quant che ti saludi 

di sul s'cialin de puarte, in chel lengàz 

che nol à vôs, tu disis: «... Jo ’o sgrisuli 

e mi sint, squasi, a strenzi fra i tiei bràz». 


Carlet 


S'intünt po, Nene, che l'istés, sotvie, 
ché tàl lidris no lasse di sflori 
adindòplis, e la malincunie 

"e jé il mid companadi di ogni dì. 


Ce c'o veti tal ciàf, che mi coventi 
di petà simpri tor di qualchi intric? 
e, podint vivi in pás, c'o mi tormenti 
fin a plantàmi sù qualchi lambic?! 


'O mi confessi fra di me: "o misuri, 
"o pesi; 'o viót c'al è peciât mortàl 
zavarià par di bant; e "o vuei concludi; 
e 'o conclüt, sì,... c'o soi un basoàl. 


Rit, se tu ûs ridi: mi plis tant, Nenute, 
co tu ridis di voe; mi plas tant 

il gudulà grazziós di colombute 

c'al ti fas sbalzà il sen ualif e blanc! 


Basoàl, vere. Ma ’o soi savi avonde 

di consolàmi e ciatà une resòn 

che val par dutis dentri l'aghe fonde 

di chei voglòns che son la mé passion. 


Oh, cà fermási, su la biele rive 

dai siuns! Oh, dis'ciamá cà in bande il pés 
dai fastidis, e a cheste risultive 

senze marüms bona la nestre sétl... 


Da Poesie friulane, ed. 1947, pp. 105-107. Za pubblicade 
te «Riv. della S.F.F.» IV, 1923, pp. 52-53, cul pseudonim 
di Tite Plai. 


4: dá fur — germogliare; 

8: a s'ciafojón — in furia; 

: fila = lambiccarsi; 

39: adindòplis = doppiamente. 

Sere in montagne 


No sai lafè plui gran malincunie 
che di ciatâsi soi, in un pals 
di montagne, sul fà de avemarie, 


lontàns di ciase, lontàns dai amis 
e dal tresiet, capitâz sà in malore 
Íra i grébanos, svojáz, radrós, scuniz. 


’O spieti sore un clap che suni Tore 
di gnot, e "o polsi un flat, e "o ciali il cret 
de Mariane che al slüs come une bore 


ancimò a lunc sul cil lampit e net. 
Qualchi stele, ne sì ne nò 'e trimole 
ad alt cun t'un lusignamènt cujét. 


Fra i sterps di ról e di noglàr vongole 
l’ultime bavesele, svintulant 
un bon odôr di fen che mi console; 


e a fil de bave s'intive, di quant 
in quant, la vôs de But, clare, lontane, 
che dismonte la grave ciantuzzànt. 


La pas di cheste sere mi travane, 
mi si disgote a got a got tal cur, 
intànt che si distude la Mariane, 


intànt che un póc a la volte al ven scur. 


Da Poesie friulane, ed. 1947, pp. 53-54. 


v. 6: radrós (ledrós) = di cattivo umore. 


Carlet 


Autun 


'O mi acuarz in chest salustri 
c'al è za rivàt l’autùn, 

e tant timp e tante guere 
mi somein dome che un siun. 


Al sblancidsi de montagne 
toratòr, "o sint plui ddl 

di duc’ chei che son sotiare 
e par Ciargne e par Friûl. 


E m'impensi di chés maris 
che no lassin di sperà, 

forsi che no ur tornin ciase 
une di, co Dio vorà; 


e che spietin, e che ur tegnin 
salf il puest par chest unviar, 
il so puest daciáf de taule 
e daür dal fogolàr. 


15 otubar 1917 


Da Poesie friulane, ed. 1947, p. 70. 

61 


ZUAN MINUT 


Al-è un dai poetes furlans mancul cognosüz, epür si scuen 
calcolâlu come un dai plui possenz e ferbinz dal prin 
Nüfcent, adun cun Argeo (Cels Cescut) Nasüt tal 1895 a 
Visc, che inchevolte al-ere in Austrie, Minut al-fasé studis 
di agrarie a Gurizze e daspò di vé partecipàt a la prime vuere 
mondial te armade austriàche, si dedicà a la politiche par 
miorà las condizions dai metadiaris furlans. Al-organizà las 
lées rosses dai contadins dal Friùl orientâl e al-davualgé 
une ativitàt prodigiose, inspirade al model dai bolsevics rus. 
Vignüt il fasisim, tal 1923 Minut al-migrà in Argentine e plui 
tart in Uruguay, dulà che al-murì tal 1965. 

Zuan Minut, che tai siei plaiz al-usave doprà il furlan 
(cfr. «Il lavoratore della sera», Triest, 11-3-1920, p. 3), 
alscrivé ancje in furlan las sós viamentes poesies di solida- 
rietàt umane e di proteste social. A-son nome 22 composizions 
che si cjatin ingrumades tal librut «Rimis furlanis», dat für 
a Gurizze tal 1921. Chestes poesies si distachin ideologiche- 
mentri e formalmentri di dute la tradizion furlane, parvie dal 
lór realisim patoc e violent e parvie dal stil personàl adimplen 
e anti-literari. Cundut che Minut al-sei stàt criticàt e slen- 
gât di duc’ e che nissune antologie furlane no lu vei nancje 
citàt, al-è rivât aromai il moment di realdîlu come che al-merte. 

Stant che las poesìes di Minut a-presentin putropes di- 
ficultàz di comprension, o-vin pensât di judà i letòrs zontant, 
cheste volte, traduzions italianes completes. 

A li bandieris 


Us saludi, ciaris bandieris, 

o bandieris di pâs e di amòr 

o biei simbui di fede e cussienze 
espression di riscàt e di ardòr. 


Us saludi, o rosis sfluridis, 

dopo un timp di tampieste fatàl, 

ma cumò primavere us regale 

un profùn che 1 è ’1 ver de moral. 


Us saludi, o flamis di fac, 
e us invidi a disfà t'un moment 
el sisteme dal sior e dal pur 


` 


e pò '| mont sarà calm e content. 


A Gardisce, il 1 mai 1919. 


ALLE BANDIERE. Vi saluto, o care bandiere di pace e di 
amore, bei simboli di fede e coscienza, espressione di ri- 
scatto e d'ardore. Vi saluto, o fiori sbocciati dopo un'epoca 
di fatale tempesta e a cui questa primavera dona il profumo 
di un santo ideale. Vi saluto, o fiamme di fuoco e vi invito 
a distruggere prontamente il sistema del ricco e del povero 
ché allora il mondo sarà tranquillo e contento. (A Gradisca, 
1° maggio 1919). 

Miserie infame 


Plet strissinant li zòculis al va 

in glèsie, `l rosari lu mof cul det 

tramant cui lavris come se | fos fret 
El sun dal bot lu sfuarze a ciaminâ. 


Chê piel pa muse ti si crostolone 

tan che la scusse da viz fraidissidis 

e ches mans di cai gropôs ze gritulidis 
samein i trois dal ciamp là che "1 sgarbone. 


Ze tante tiare che lui ja bagnade 
cui soi sudors, e po ze tante grame 
che | vara giavade. Cumò '| ti brame 
di muri par polsà. Ze strussiade 


ché pure vite. Renghis, bacalà 

e gran polente e zuf che | à mangiát 
ogni bociade, s'intint póc cuinzát. 

A, pur on. Perzè | ae vivüt chist cà? 


MISERIA INFAME. Se ne va in chiesa curvo, trascinando 
gli zoccoli, muovendo con le dita la corona del rosario e 
tremando con le labbra come se avesse freddo. Il suono del- 
la campana lo forza ad andare. 

La pelle del suo viso è scagliosa come la scorza delle 
viti imputridite e quelle mani callose sono avvizzite e sem- 
brano i sentieri del campo dove egli rompe la zolla. 

uanta terra ha bagnato coi suoi sudori e quanta grami- 
gna strappato. Ora vuole morire per riposare. 

Come fu travagliata quella misera vita. Aringhe e bac- 
calà furono il suo cibo, e farinata e tanta polenta malamente 
condita. Povero uomo! Perchè ha vissuto? 

Umanitat... 


(Imparét a vivi di ons) 


Cun ché spadis ruzinosis, si sfilzés 
panzis, come sfilzà mucs, si sbranais 
cun chei dinc' compain dai ors, si tajés 
come nuje `l vuestri cuel, someais 

tanc' demonis besteàz. Cun chel fà, 
cun chei voi disladrosáz, a fés tramA. 


No viodés che ciaminais tal sanc frait 
spandùt da vuestre mior int! E perzé 
tabiéso chei bugei rós? A! vait. 

Sì! vait béstiis, chel curàt vuestri `l è 
spacassàt, e no sintis el dolor 

che’ | dl vendete dal Creator? 


Ze savessis che sés sclâs vindüz crompáz 
e menàz pal nas di chei passüz, plui bestiis 
di duc’ vuatris. Par caprizzi o pajàz 

fan copà ché pure int, fant fà fan, pestis 

e ogni qualitàt di mal, Barbars beciars 

di chel genar umàn che no'l sa i afars. 


(Donge le trincee). 


UMANITA'... (imparate a vivere da uomini). Con quelle spa- 
de arrugginite infilzate ventri come si infilzano rane, vi sbra- 
nate al pari degli orsi, vi tagliate le teste come niente fos- 
se, sembrate demoni bestiali. Con quella furia, con quegli 
occhi stralunati fate rabbrividire. 

Non vedete che camminate sul sangue putrido versato 
dalla vostra migliore gente? Perchè calpestate quei visceri 
rossi? Ah, andate! Andate, bruti, il vostro cuore è fracassato 
e come potete sentire il dolore che grida vendetta a Dio? 

Non sapete che siete schiavi venduti e comprati e me- 
nati per il naso dalla gente ben pasciuta, bestie più di voi 
tutti? Per capriccio o per soldi fanno ammazzare la povera 
gente, provocando fame, pestilenze e ogni sorta di mali. 
Barbari macellai del genere umano che non conosce gli in- 
trighi. (Presso la trincea). 

Brusade dal soreli 


A Nute. 


Jè nerute dal soreli, rizzôz 
chei ciavei, ma taponâz par disdete 
dal grumàl in pindolòn jà pa schene. 


Ti jè discolze cun doi pics da còtule 
sot i flancs, fres'ciute, sane... e pure 
ma siorone pa ciare ligrie. 


Tuc, tuc, tuc, son chei clups durs come clàs * 
ta chê tiare porcione di gramate 
inpustote quasi, ma amòr | è amòr. 


Cul sudòr che i cole bagne le tiare 
che è arse e cui bràz di sdragonate 
a ti zape e po varis la blavute. 


Là da l'albe al tramontâ dal soreli 
a tu sês che tu sgobassis di cian 
cu le renghe sun chel pan di surturc. 


La so tiare 'l è `Ï teatro par je, 
po le ciase no i plâs tant, ma i soi fruz 
a ju ten come tanc', gilgios sul sen. 


BRUCIATA DAL SOLE. E' abbronzata dal sole, ricciuti i ca- 
pelli, ma nascosti per disgrazia da un cencio che le cade 
sulle spalle. Scalza, con due cocche della sottana rimbocca- 
te ai fianchi, è una donna fresca e sana... e povera, ma 
ricca di cara allegria. Tuc tuc tuc... le zolle sono dure come 
pietre in quella terra avara e infestata dalle erbacce. Ma 
amore è amore. E le piove il sudore che bagna il terreno 
arso, mentre con le braccia nerborute zappa e cura le pian- 
ticelle del granoturco. Dall'alba al tramonto è R che sgobba 
come un cane e il suo cibo è un'aringa su un pezzo di pa- 
ne cattivo. E' la terra il teatro per lei, e la casa non le dà 
molta gioia: ma í suoi bambini li tiene a sè come gigli sul 
seno, 

Lùzie confusionàrie 


(intrigade come i pulz 'ta stope) 


Le purzite mi ribalte 

dut el ciot, 

jè le vace che mi salte 
în ta grepis. 

Li gialinis a mi saltin 
sul seglàr 

e i ocàz, razzis mi smaltin 
mur e ciase. 

"Ne primure dal demoni 


di sclopà, 

| me on, chel toc di coni 
al mi dis: 

«Fami fami le polente 

cul ladric». 

— Di mangià no ti convente 
fol ti trai. 

Pa madócule, ai, ai 

ze becòn. 

Ai, chei pulz come ciavai 
e mi grati, 

vói da vintule al armàr 

a balant. 


Ze davoi e ze afàr 

dute in moto. 

Mi spizin, mi grati, bechin 
trugnin sberlin 

sbitiin e mi lechin 

el grumàl. 

Sgobà, bestis, pulz malsest 
el me on mi à dat el rest. 


LUCIA CONFUSIONARIA (imbrogliata come una pulce 
nella stoppa). La scrofa mi rovescia l'intero porcile, la mucca 
mi salta sulle mangiatoie, le galline mi svolazzano sopra 
l'acquaio, le oche e le anatre mi insozzano i muri di casa. 
Una fretta indiavolata, da farmi scoppiare, e mio marito, 

quel pezzo d'asino, mi dice: «Su, fammi la polenta col ra- 
dicchio». «Non ti occorre mangiare, va all'inferno! ». Per 
la madonna, ahi, ahi, mi hanno punto! Sono pulci come 
cavalli; mi gratto; corro saltando dalla madia all'armadio. 
Che confusione, che pasticcio! non posso stare ferma, Mi piz- 
zicano e mi gratto, mi pungono, mi brontolano, mi gridano, 
mi caccano, mi leccano il grembiule. Quante fatiche e bestie 
e pulci e disordine... e mio marito me le dà di santa ragione. 

TABELE 


La poesie furlane di ir . 


INDR? FRUC 


Furlanis . 

Te `l salet 
Primevere 5 
La gnott di San Zuan 
In montagne . 

Sere d'Autun 


ANTONI BAUSON 


La me fantate 
Udin di gnott... 
Te fumate... . 

A l'amie lontane 
A montane finide . 


ARGEO 


Inzalidis, d'Autun lis fueis a colin... . 
Rivant tune alte valade in Chiargne 
In te stale 

A Gespui 

Plòe d'Unvier 

Moment Autunal 

Sierade . 


VITôR CADÈL 


La balconela 
*A plouf 


Pâs ; 
Matinada 

Il troi 

Dal scur al lustri 


ERCUL CARLET 


Di grinte 
A Nene 


Sere in montagne . 


Autun 


ZUAN MINUT 


A li bandieris 
Miserie infame 
Umanitat... 


Brusade dal soreli . 


Lüzie confusionàrie 

